এতদিন ধরে নানা জল্পনার অবসান ঘটিয়ে সোমবার তৃণমূল ভবনে গিয়ে তৃণমূলে যোগদান করবেন মানস ভুঁইয়া৷ বিশেষ সুত্রে খবর ,নেত্রীর হাত থেকেই ওইদিন তিনি তৃণমূলের পতাকা তুলে নেবেন৷ এই নিয়ে অস্বস্তির বদলে রীতিমতো খুশির হাওয়া যেন জেলা কংগ্রেসের মধ্যে ৷ মানস দলে যোগ দেওয়ার মুহূর্তকে বিশেষ ভাবে সেলিব্রেট করার কথা জানালেন জেলা কংগ্রেসের একদল নেতা ৷
তৃণমূলে যাওয়ার আগে নিজের অনুগামীদের তৃণমূলে ভিড়িয়ে দিয়েছেন তিনি৷ অনেককেই যোগ দিতে ইশারাও করে দিয়েছেন৷ সব শেষে তিনি স্বয়ং সোমবার যে তৃণমূলে যোগ দিচ্ছেন, তা পরিষ্কার করে দিয়েছেন নিজের বক্তব্যে৷পশ্চিম মেদিনীপুর জেলা কংগ্রেসে অবশ্য এই নিয়ে অন্যরকমের আবহাওয়া৷ এতদিন চুপ করে থাকা একদল নেতা যেন হঠাৎ করে জেগে উঠেছেন৷ মানসের দল ছেড়ে যাওয়াকে তাঁরা দলের কাছে সুখবর বলে মনে করছেন।
জেলা কংগ্রেসের সাধারণ সম্পাদক অনিল শিকারিয়া বলেন— ‘ দলের সর্বস্তরের কাছে এটা ভাল দিক৷ এতদিন স্বাধীনভাবে আমরা অনেকেই দলটা করতে পারতাম না, এবার করব ৷ এতো বড় পাপ মুক্তির মুহূর্তটাকে আমরা বিশেষ ভাবে সেলিব্রেট করব মেদিনীপুর শহর জুড়ে৷ কীভাবে হবে সেটা, এখুনি প্রকাশ করবো না৷”জেলা কংগ্রেস নেতা শম্ভু চ্যাটার্জী বলেন— ‘ দলের যা যাওয়ার গিয়েছে,নতুন করে দলের কোনও ক্ষতি হবে না ৷ বাকি যারা রয়ে গিয়েছে তারা দলের প্রতি দায়বদ্ধ,শ্রদ্ধাশীল৷ আমরা এদের নিয়েই দল গড়ব৷ কে এলো আর গেল, তাতে আমাদের কিছু যায় আসে না৷’